DA Den Europæiske Unions Tidende CE 78/333

(2004/C 78 E/0351)

SKRIFTLIG FORESPØRGSEL P-3892/03

af Nicole Thomas-Mauro (UEN) til Kommissionen

(10. december 2003)

Om: Udtalelse fra AFSSA

Det franske fødevaresikkerhedsagentur AFSSA har i sin udtalelse af 3. december 2003 udtrykt stor skepsis over for majssorten BT 11, og mener, at de dyreforsøg, som den schweiziske virksomhed Syngenta, der har indgivet anmodning, har foretaget, er utilstrækkelige.

Inden EU-afstemningen i Bruxelles med Frankrig som deltager henvendte den franske regering sig den 18. november 2003 til AFSSA med henblik på at få afklaret, hvorvidt import af denne type dåse majs til fødevarebrug skal tillades. AFSA's udtalelse er imidlertid kun rådgivende.

Det er tredje gang, at fødevaresikkerhedsagenturet udtaler sig om dette spørgsmål. Det har allerede to gange — den 21. juli 2000 og den 20. marts 2001 — udtalt sig negativt og påpeget utilstrækkeligheden af de foretagne dyreforsøg.

Kommissionen ønsker at tillade majssorten BT 11, men i hvilken udstrækning tager den hensyn til udtalelser fra de nationale agenturer, der samarbejder med Den Europæiske Fødevaresikkerhedsautoritet, EFSA, og navnlig til den seneste, nemlig ovennævnte udtalelse?

Svar afgivet på Kommissionens vegne af David Byrne

(14. januar 2004)

Den første udtalelse fra det franske fødevaresikkerhedsagentur AFSSA om genetisk modificeret sukkermajs af BT11-sorten, som blev afgivet den 21. juli 2000, blev forelagt Kommissionen i forbindelse med begrundede indvendinger fra Frankrigs side mod den oprindelige vurderingsrapport om sukkermajs BT11, som er udarbejdet af de kompetente myndigheder i Nederlandene i henhold til artikel 4 i forordning (EF) nr. 258/97 om nye levnedsmidler (1).

Kommissionen indbragte disse indvendinger samt indvendinger fra andre medlemsstater for Den Videnskabelige Komité for Levnedsmidler. AFSSA's efterfølgende udtalelse af 20. marts 2001 blev også forelagt komitéen til behandling.

Den 17. april 2002 afgav komitéen sin udtalelse om sukkermajs af BT11-sorten, hvori den anfører, at den er lige så sikker til konsum som konventionelle sorter. Udtalelsen blev efter anmodning af Kommissionen baseret på de spørgsmål, som var rejst i bemærkningerne fra medlemsstaternes myndigheder, nemlig molekylær karakterisering, analyse af sammensætning af BT11-sukkermajs, toksicitetsundersøgelser og mærkning.

Ansøgerens oplysninger er fremlagt og sikkerhedsvurderingen af produktet er foretaget efter kriterierne og kravene i Kommissionens henstilling 618/97/EF (2). Den anvendte metode for sikkerhedsvurderingen af BT11 er også på linje med de seneste retningslinjer fra Den Videnskabelige Styringskomité vedrørende vurdering af genetisk modificerede organismer (GMO), genetisk modificerede levnedsmidler og genetisk modificeret foder (3) og med principperne og retningslinjerne i Codex Alimentarius vedrørende fødevarer fremstillet ved hjælp af bioteknologi (4). Den skepsis, der kommer til udtryk i de to ovennævnte udtalelser fra AFSSA og igen i en anden udtalelse fra AFSSA af 3. december 2003, har ikke bragt nye videnskabelige oplysninger for dagen i forhold til den oprindelige vurdering af sukkermajs af BT11-sorten, som er foretaget af de kompetente myndigheder i Nederlandene. Den Videnskabelige Komité har omhyggeligt behandlet disse forbehold i sin udtalelse af 17. april 2002, hvorved resultaterne af den oprindelige vurdering foretaget af de kompetente myndigheder i Nederlandene blev stadfæstet, nemlig at sukkermajs af BT11-sorten er lige så sikker til konsum som konventionelle majssorter.

(1) Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser, EFT L 43 af 14.2.1997.

(2) Kommissionens henstilling af 29. juli 1997 om de videnskabelige aspekter ved og om udformningen af de oplysninger, der kræves til støtte for ansøgninger om markedsføringen af nye levnedsmidler og nye levnedsmiddelingredienser, og om udarbejdelsen af de første vurderingsrapporter efter Europa-Parlamentets og Rådets forordning (EF) nr. 258/97, EFT L 253 af 16.9.1997.

(3) »Guidance Document for the Risk Assessment of Genetically Modified Plants and Derived Food and Feed« Vejledning i risikovurdering af genetisk modificerede planter samt fødevarer og foder fremstillet på basis heraf, den fælles arbejdsgruppe for nye levnedsmidler og GMO'er, 6.-7. marts 2003. http://europa.eu.int/comm/food/fs/sc/ssc/out327_en.pdf

(4) Codex Alimentarius-Kommissionen, 2003. »Codex Principles and Guidelines on Foods Derived from Biotechnology« Codex-principper og -retningslinjer vedrørende fødevarer fremstillet ved hjælp af bioteknologi. Det fælles FAO/WHO-program for fødevarer, Fødevare- og Landbrugsorganisationen: Romftp://ftp.fao.org/codex/standard/en/CodexTextsBiotechFoods.pdf